Israel: Vil evakuere sivile til «humanitære øyer» før Rafah-angrep
Israel sier at de planlegger å flytte sivile fra den sørlige byen Rafah. De skal til «humanitære øyer» på midten av Gazastripen.  Mer enn 1,4 millioner mennesker søker tilflukt i byen Rafah helt sør på Gazastripen. Men tross sterke internasjonale reaksjoner, vil Israel angripe også her.  Israelske myndigheter sier nå at de ønsker å flytte sivile til det de kaller «humanitære øyer», skriver The Times of Israel og BBC.  Planene inkluderer å bygge en flytedokk og et midlertidig kaianlegg som skal kunne motta containerlaster med mat, vann og medisiner.  Men ytterligere detaljer om hvordan disse sikkerhetsøyene vil se ut, og hvordan de skal drives, er uklart.  Daniel Hagiri er talsperson for Israels militære (IDF). Han sier at «øyene» vil inkludere midlertidig husly, og nødvendig medisinsk hjelp til menneskene som kommer.  Saken fortsetter under kartet Sult, død og mangel på helsehjelp Fem måneder med israelsk bombing av Gazastripen har ført til en humanitær katastrofe. Over 31.000 mennesker er drept, ifølge palestinske helsemyndigheter. Utenriksdepartementet i Norge meldte onsdag at 12.000 av de drepte er barn. Aftenposten kan ikke verifisere dette.  I tillegg mangler det helsetjenester, rent vann og mat på grunn av mangel på nødhjelp. Leger forteller at sårede barn får amputert lemmer uten bedøvelse på grunn av mangel på medisiner. De fleste av de 2,2 millionene mennesker som er innesperret på området er rammet av sult, ifølge FN. – For å stanse krigen, må Rafah angripes Grunnen til at Israel ønsker å flytte mennesker ut av Rafah, er fordi de mener at Hamas fremdeles har baser og soldater i byen.  Hamas angrep Israel 7. oktober i fjor og drepte over 1100 mennesker. Organisasjonen har styrt på Gazastripen siden 2007.  Israels statsminister Benjamin Netanyahu sier i en tale på tirsdag at krigen ikke kan avsluttes uten et angrep på Rafah.  – Hvis ikke, vil Hamas omgruppere, oppruste og gjenerobre Gaza, og så er vi tilbake til start, sier han. FN, USA og en rekke andre land har tidligere advart om at et stort angrep mot Rafah vil bli katastrofalt. Årsaken er mengden sivile som befinner seg der.  Men Netanyahu vil ikke ta hensyn til det internasjonale presset, sier han. Når angrepet vil skje, er ikke klart. Men Hagari sier at timingen av evakuering skal koordineres med nabolandet Egypt, som har sagt at de ikke ønsker en tilstrømming av palestinske flyktninger som følge av et israelsk angrep.  Mange utfordringer Det er mange logistikkproblemer som må løses for å kunne evakuere de sivile i Rafah. Å flytte så mange mennesker vil ta tid. Det mangler kjøretøy og drivstoff.  FN har advart om at det er omtrent en halv million mennesker som er på randen til hungersnød i Gaza. Det betyr at det er en allerede utsultet befolkning som må bruke energi på å ta seg til de nye sikkerhetssonene.  Den sentrale delen av stripen som Israel forslår å bruke som sikkerhetsområde, er også sterkt ødelagt etter gjentatte angrep på området gjennom krigen.  Angrep på Unrwa Onsdag 14. mars ble et av nødhjelpslagrene tilhørende FNs hjelpebyrå for palestinske flyktninger (Unrwa) truffet i et israelsk angrep. Lageret er lokalisert i Rafah. Minst en Unrwa-ansatt ble drept, samt 22 såret.  – Dagens angrep mot et av svært få gjenværende Unrwa-distribusjonssentre på Gazastripen, kommer samtidig med at maten er i ferd med å ta slutt, at det nå er utbredt sult og at det i noen områder er hungersnød, sier Unrwas leder Philippe Lazzarini.  Han forteller videre at de oversender koordinatene for sine anlegg til partene i konflikten hver dag, og at den israelske hæren mottok koordinatene i går. Likevel ble lageret angrepet.  Tidligere har Israel anklaget flere Unrwa-ansatte for å være Hamas-medlemmer, og at de aktivt har vært en del av terrorgruppen. Dette har ført til at mange land har fryst bistanden til FN-byrået.  Israel har enda ikke bekreftet at det var de som sto bak angrepet, men en talsmann opplyser til AFP at hendelsen nå blir gransket.  Utenriksminister Barth Eide reagerer sterkt på nyheten om angrepet. – Det er fortvilende at FN-ansatte som jobber for å hjelpe sivile i Gaza igjen blir rammet av Israels bombardement, sier Espen Barth Eide til NTB. – Humanitærarbeidere og humanitære organisasjoner i Gaza må få arbeide trygt. De må beskyttes, ikke angripes, sier utenriksministeren.
Israel sier landet planlegger å evakuere sivile fra Rafah til «humanitære øyer» på Gazastripen.  Flyttingenen er på grunn av planlagt angrep på Rafah, der 1,4 millioner mennesker har søkt tilflukt. FN og mange land har advart mot dette og frykter et blodbad. Det er høyest uklart hvordan evakueringen av de sivile skal skje. Det mangler biler, drivstoff, mat, vann, husly og helsehjelp. 